
Në bazë të nenit 49 të Ligjit për Vetëqeverisje Lokale (Ligji Nr. 03/L-040, GZRK numër 28/2008), nenit 32 paragrafi 1 të Statutit të Komunës së Junikut dhe nenit 18 paragrafi 1 i Rregullores së punës së kuvendit të komunës së Junikut, KK- Junik mbanë këtë:

                                                           PROCESVERBAL

Me rastin e mbajtjes së mbledhjes së katërt të rregullt të kuvendit të komunës së Junikut me datë: 30.04.2018, në ora 14:00, në sallën e KK-Junik.Mbledhjen e hapi dhe e kryesoi z. Muharrem Krasniqi, Kryesues i Kuvendit Komunal të Junikut, i cili fillimisht përshëndeti Kryetarin e Komunës z. Agron Kuçi, Nënkryetarin z. Faik Tofaj, Drejtorët e Drejtorive Komunale, Anëtarët e Kuvendit Komunal – Junik, dhe qytetarët e pranishëm.
 
                                                           Anëtarët prezent:

        1. Muharrem Krasniqi – kryesues, AAK       
        2. Behare Qestaj – anëtare, AAK       
        3. Sindije Idrizi – anëtare, AAK     
        4. Betim Gacaferi – anëtar, AAK                        
        5. Xhemë Tofaj – anëtar, AAK    
        6. Albert Gjocaj – anëtar, AAK
       7. Dardane Shala – anëtare, AAK  
       8. Tahir Isufaj – anëtar, LDK
       9. Zeqë Hebibi – anëtar, LDK
      10. Edona Shehu – anëtare, LDK 
      11. Erleta Isufaj – anëtare, LDK
      12. Luljeta Jasiqi – anëtare, VV
      13. Lulzim Gacaferi – anëtar, VV
      14. Kreshnik Maloku - anëtar, PDK
      15. Zenel Maloku – anëtar, i pavarur 
 
Kryesuesi z. Muharrem Krasniqi - AAK: konstatoj se në sallë janë gjithsej 15 asamblesit, pra mund të fillojmë mbledhjen e katërt të rregullt të Kuvendit Komunal.

                                                            Rendi i ditës:
     1. Shqyrtimi i procesverbalit nga mbledhja e kaluar,
     2. Raporti vjetor i Kryetarit të Komunës së Junikut për vitin 2017,
     3. Nxjerrja e vendimit për plotësim ndryshimin e Rregullores së Punës së Kuvendit,
     4. Nxjerrja e vendimit për plotësim ndryshimin e Rregullores pët Tatimin mbi Pronën e  
          Paluajtshme për vitin 2019,
     5. Nxjerrja e vendimit për themelimin e Këshillit Komunal për Siguri në Bashkësi,
     6. Të ndryshme.  

Kryesuesi z. Muharrem Krasniqi – AAK: e hapi diskutimin për rendin e ditës, fjala është për përfaqesuesit e partive politike, në emër të AAK-së dhe PDK-së znj. Behare Qestaj.
znj. Behare Qestaj – AAK: faleminderit kryesues, përshëndetje për të gjithë të pranishmit grupi i AAK-së në marrëveshje me të PDK-së pajtohemi me këto pika të rendit të ditës. 
z. Tahir Isufaj – LDK: përshëndetje për të gjithë, te pika 3 nxjerrja e vendimit për plotësim ndryshimin e Rregullores së Punës së Kuvendit, unë edhe në Komitet për Politikë dhe Financa kam pasur vërejtje për shkak se me këtë problematik jemi marrë edhe kjo nuk ka kalu në Kuvend dhe ishte dashtë kjo së paku 6 muaj me pritë me ligj. 
z. Lulzim Gacaferi – VV: përshëndetje të gjithëve, edhe unë ashtu siç tha Profesori i nderuar sa i përket plotësim/ndryshimit të rregulloreve, pasi që qenka edhe Kryetari prezent është mirë me na tregu cilat rregullore po i ndryshoni. Edhe plus te raporti vjetor i Kryetarit për shpenzimet hyrje – daljet..
z.Muharrem Krasniqi: vim tek ato më vonë, sqarimet i merr te raporti i Kryetarit njëherë vetëm deklarim për pikat e rendit të ditës. Kadidati i pavarur a e don fjalën?
z. Zenel Maloku – i pavarur: jo, nuk kam diçka për të shtuar.
z. Muharrem Krasniqi: në rregull, atëherë a ka dikush tjetër që e dëshiron fjalën lidhur me rendin e ditës, nëse jo e qes në votim dhe me 8 vota për, 6 kundër dhe 1 abstenim kalon rendi i ditës.

pika e parë e rendit të ditës
1. Shqyrtimi i procesverbalit nga mbledhja e kaluar
z. Muharrem Krasniqi: unë e kam lexuar procesverbalin besoj që është shumë i detalizuar, është mirë nëse dikush ka vërejtje ose nuk ju ka shkru ajo çka ka thënë e që ndikon në punën e kuvendit, a ka dikush që don fjalën, nëse jo e qes në votim dhe me 9 vota për dhe 6 abstenime kalon procesverbali nga mbledhja e kaluar. 

pika e dytë e rendit të ditës
2.  Raporti vjetor i Kryetarit të Komunës së Junikut për vitin 2017
z. Muharrem Krasniqi: ju raportin e keni marrë, lus Kryetarin e Komunës së Junikut z. Agron Kuçi që në pika të shkurta ta prezantoj, më pas ju mundeni me jep vërejtje, me e plotësu dhe me jep sugjerime në mënyrë që puna me qenë edhe më e mirë. 
Kryetari i Komunës z. Agron Kuçi: faleminderit kryesues, të nderuar këshilltarë të asamblesë komunale, përfaqësues të komunës, qytetarë, të nderuar të pranishëm. Raporti një vjeçarë i punës së qeverisë komunale të Junikut 2017, shënon një raport me zhvillime dhe dinamikë shumë pozitive në të gjithë segmentet e jetës publike në komunë. Megjithatë une nuk dua të thellohem në këtë raport, por unë mirëpres komentet, vërejtjet, sugjerimet, propozimet e juve për punën e cila na pret në këto katër vitet në të cilat do të punojmë bashkarisht. Në këtë kuptim do të thotë, nuk dua të lëshohem në raport, këtu i kemi edhe drejtorët edhe ekspertët e resorëve – fushave përkatëse për cdo pyetje fjala është për juve, faleminderit, faleminderit kryesues.
z. Muharrem Krasniqi: nga grupi AAK – PDK, znj Behare Qestaj e ka fjalën
znj. Behare Qestaj: faleminderit kryesues, së pari sa i përket këtij raporti në emër të grupit të AAK-së dhe PDK-së e përgëzojmë Kryetarin e Komunës z. Agron Kuçi, ekzekutivin dhe gjithë stafin e komunës së Junikut për punën një vjeçare në të cilën kanë dhënë rezultat në këtë raport. Konkretisht vërejtje nuk kam, veç dashta disa pyetje i kam për drejtorinë e Zhvillimit Ekonomik, disa pyetje, disa informata nëse bënë, meqenëse drejtori nuk është këtu kur të kthehet.
z. Tahir Isufaj: unë drejt me thënë nuk e kisha quajt hiç raport për shkak se është shumë i mangët edhe nuk ka të dhëna të mjaftueshme, sa i përket drejtorive ndoshta është në rregull, por sa i përket zyrës së Kryetarit nuk e dimë asnjë shpenzim, çka ka shpenzu a ndoshta nuk ka shpenzu hiç bile ta dimë, ta lavdërojmë. Derivatet krejt bashkarisht, me shkolla me krejt, ajo nuk shkon ashtu, duhet shpenzimet e secilës drejtori, shpenzimet e zyrës së Kryetarit, shpenzimet e shkollës fillore, të shkollës së mesme, të shëndetësisë, e atëherë kishim mujt me diskutu, tash nuk e di çka me diskutu, nuk jeni krejt për mashalla, edhe ma mer mendja që nuk është në rregull, atje te faqja 26 më keni premtu që keni me mi jep të dhënat, kqyrne raportin në faqe 26 te subvencionet prej Ministrisë së Bujqësisë, atje nuk ka emra 4 vet kanë përfitu, më keni premtu që keni me mi jep emrat, po më interesojnë emrat, edhe pse mos me i qitë emrat kur i keni qitë atje 67 a 70 emra te përfitimet individuale, moni kështu, ne mundemi me shku deri në fund kështu sa është interesi juve është edhe intresi jonë. Faktikisht krejt bota e din se si ju i keni manipulu zgjedhjet, i keni ble, i keni shantazhu zgjedhjet por megjithatë ne nuk e kemi bërë asnjë vërejtje, ky milet është qitu bashkarisht i keni bo, edhe po pajtohemi edhe na edhe kem të interesuar bile këtë katër vjeçarë me punu për të mirën e qytetarëve. 
z. Muharrem Krasniqi: profesor, sa i përket punës kemi vend me u bashku me punë, sa i përket zgjedhjeve e manipulimit, janë organet kompetente ju lutemi dërgoni në Prokurori, edhe ne jemi të interesuar që nëse ka shkelje, të përgjigjet ai që i ka bërë.
z. Tahir Isufaj: krejt me kohë
z. Muharrem Krasniqi: krejt në rregull, sa i përket kësaj teme jemi të interesuar dhe na me e qu procesin sa më përpara. 
z. Tahir Isufaj: a kom thënë në fillim të mbledhjes se duhet me i pru emrat, ku i keni emrat?
z. Muharrem Krasniqi: emrat nuk  është obligative me i pas.
z. Tahir Isufaj:  e nëse nuk është obligative, po ju lejojmë krejt juve, boni çka të doni. 
znj. Leonita Jasiqi – Drejtoreshë e Administratës së Përgjithshme: meqenëse nuk është drejtori i zhvillimit ekonomik këtu, në ndërkohë vjen, te faqja 26 që është në pyetje emrat e 4 fermerëve, ka rrjedh një gabim teknik. Faktikisht këta 4 fermerë janë të vitit 2016, pra është gabim teknik janë të vitit 2016 jo 2017. 
z. Tahir Isufaj: ani, ani por a janë dikun ata 4 emra? 
z. Muharrem Krasniqi: nuk janë të fshehur i ke ne web faqe në internet 
z. Tahir Isufaj: pasi që janë në web faqe tregoni, unë se kqyri web faqen, nuk kom çka me kqyr aty. A dihen ata emra, pse nuk po i qitni?
z. Muharrem Krasniqi: profesor, mundesh me i gjetë nëse je i interesuar, nuk është obligim i joni me i pru, nëse don i gjenë se sot gjithçka është e hapur, nuk ka më sekrete. Fjala për përfaqësuesin e VV.
z. Lulzim Gacaferi – VV: faleminderit, raporti vjetor i Kryetarit tonë të nderuar për vitin 2017 është i mangët, nuk është i specifikuar ashtu si e don rregulli i punës, mbi të gjitha që me ka bo përshtypje janë shpenzimet e derivateve, këtu e ka cek Kryetari apo stafi i tij në faqe 13, janë 10.646.00 litra derivate të ndryshme, nuk e di si ecin ato makina, me benzinë apo naftë apo gjëra të tjera. Unë e kam bërë një matematikë të thjeshtë z. Kryetar, nëse komuna jonë i hargjon në vit 10.646.00 litra derivate, do të thotë se ne i bjen në ditë të punës që i ka kryer komuna e Junikut, në krye me kryetarin tonë Agron Kuçi, i bijnë 257 ditë pune, për një ditë i bijnë 41 litra e 424 mililitra. Anjëri nga ne që e don Junikun e besoj që 99.9% e doni Junikun, vetëm një njeri është që nuk e don Junikun, e dini kujt po i referona, nuk du me ja permend emrin, sepse çdo ditë pune ka funksionu nje makinë e komunës dhe e cila i ka hargju 41 litra e 424 mililitra, nëse janë përdorur këto makina për punë në dobi të qytetarëve të Junikut asnjëri nga ne nuk është kundër, por këtu janë disa elemete të cilat neve po na pengojnë të këtyre shpenzimeve ditore të cilat janë bërë. Nëse Kryetari im i nderuar j’a lejon vetës së vet, merr guximin me datë: 27.08.2017 ditë e diele për me i frekuentu disa lokalitete të ndryshme në shtetin amë në Shqipëri, unë thjeshtë po flas me fakte edhe po e keqpërdorë paranë e taksapaguesve tonë, popullit tonë fisnik, më falni ju lutem çka po i vyn Junikut ky kryetar. Ne jemi të zgjedhur të popullit, une e kom gjetë automjetin zyrtar te Kryetarit të Komunës së Junikut atje, unë nuk jom ka i referona kryetarit të komunës si person në aspektin privat nuk më pengon çka bon, as nuk kam të drejtë legjitime, por unë jam ka i referona financave të taksapaguesve të Junikut, që janë ka paguajnë në këtë vend. Unë e di se Kryetari jonë në aspektin financiar nuk është keq, t’a përdorë automjetin privat, derivatet sikur na që i paguajmë të gjithë dhe ti frekuenton lokalitetet ku ka deshirë, ky element neve na pengon dhe me të vërtetë është për të ardhur keq. Juniku ka burra të ndershëm, ka burra të zot, Juniku ka pas gjithmonë njerëz që e kanë dashtë Junikun, e kemi dëshmu kur ka qenë koha, tash është ardhë kohë tjetër jemi ka jetojmë në vitin 2018, mos e përkrahni të keqen. 
Kryetari i Komunës z. Agron Kuçi: unë veç i kisha thënë qe është Arteni si ekspert, të tregon se ku shkojnë derivatet, çka përfshijnë derivatet..
z.Tahir Isufaj: ne nuk dyshojmë në aftësitë profesionale të Artenit, absolutisht 
z. Agron Kuçi: une thash të tregon Arteni, kryesues unë kërkoj nga ju zyrtarisht dhe ligjerisht për çdo pengesë të procesit të punës së kuvendit komunal  me marrë masa, sepse këtu z. Isufaj me komplekset e veta don me e pengu këtë proces, sepse është një humbës i madh, sovrani ka vendosur 3 herë me radhë për Kryetarin e Komunës Agron Kuçin
z. Tahir Isufaj: i ke mashtru, i ke rrejtë
z.Agron Kuçi: 3 herë me radhë nuk mashtrohet qytetari, është koha me shku në pension ti me i lënë djemtë e ri me ardhë këtu, e ke tepru veç energji negative je duke sjellur.
z. Arten Hamza – zyrtari kryesor financiar: raporti financiar është debatu në mbledhjen e kaluar, unë nuk e kam tash raportin financiar me vete për me i pa saktësisht derivatet. Se ju referu edhe ky deputeti këtu nuk po e di saktësisht ajo sasi a është vetëm për vetura apo komplet për derivate, nëse është vetëm për vetura janë veturat e administratës komunale dhe autoambulancës që kanë derivate dhe nuk është një shumë e madhe ajo 40 litra.
z. Agron Kuçi: nuk është e vërtetë, sepse mesatarja për vetura në komunën e Junikut është 7 litra e diçka ajo shumë nënkupton nxejmje të komunës, të QPS-së me nxemje ku është objekti i shëndetësisë etj..
z. Zenel Maloku: përshëndetje për të gjithë, ne jemi qytetarë të këtij vendi jemi të një komune çdo send si mirë si keq ne e kemi së bashku, çdo send është mirë me shku drejt, sa i përket derivateve ke fjala te kryetari se thanë keqpërdorim, nuk është mirë me u keqpërdorur asnjë cent, as në familje, as në shoqëri as në komunë as askund. Nëse kryetari i komunës ka nevojë me shku për interesa të qytetarëve unë mendoj se është e drejtë me shku me kerr edhe në shtete tjera, nëse është nevoja edhe në Amerikë me shku me kerr, pra nëse janë në pyetje interesat e qytetarëve të komunës së Junikut.
z. Lulzim Gacaferi: Zeneli, deputeti jonë i nderuar dhe Drejtori po e mbrojnë Kryetarin, po bëhen avokat të tij, unë nuk jam kundër Kryetarit në aspektin privat, unë jam me e mbrojtë interesin e qytetarëve të Junikut, nëse kryetari i Junikut drejtorëve të vet u’a lejon ta përdorin makinerinë e komunës dhe shkojnë vikendev në bjeshkë për me i shëru komplekset e tyre, këtu nuk pajtohem. Kryetari ju referua edhe profesorit i cili ka jep kontribut në arsimimin tond edhe temin, nëse don me marrë masa juridike, merr..
z. Agron Kuçi: kryesues, unë jam ka flas unë jam i qartë në këtë që po flas. 
z. Lulzim Gacaferi: po foli me argumente, keni shtru asfalt në Tofaj, 8 – 4 cm
z. Muharrem Krasniqi: qo në Gjykatë
z. Lulzim Gacaferi: nëse shkoj në Gjykata 365 ditë kom me ngajt nëpër to mas gabimeve të tij, por ti e unë e ai tjetri nuk duhet me i leju me punu negativisht, pse po e përkrah kryetarin, na jena Junikas e dojmë Junikun kemi me punu të gjithë bashkë në të mirën e qytetarëve të Junikut, kjo është e tëra. Nuk ka nevojë me ardhë une nga Gjermania këtu e me ju llafazu juve, po jemi ton të përshkutum për të mirën e Junikut. 
z. Zenel Maloku: unë po i drejtohem deputetit të nderuar se une nuk jam avokat i kryetarit, nuk muj me qenë avokat i kryetarit se nuk kom shkollë me kon avokat i tij, ky ka shkollë më shumë e unë. 
z. Muharrem Krasniqi: ju kisha lut kërkone fjalën kur doni me fol, Juniku e ka pas një kulturë të bashkëbisedimit kaher, pa pas pushtet hiç ka ekzistu Oda e Junikut, ku njerëzit janë marrë vesh me fjalë. Në bazë të rregullores le të kërkohet fjala, për një çështje jepet një herë, nëse të përmendet emri e ke edhe një minut replikë, nëse dikush ofendon duhet me marrë masa tjera që parashihen me ligj. 
z. Betim Gacaferi – AAK: përshëndetje për të gjithë, unë kisha me shtu diçka për kryetarin Kuçi e dim që në zgjedhjet e fundit i ka marrë dikund rreth 1500 vota, nëse qato 1500 vota nuk i ka fitu me mund, në këto vota ka pasur Doktor Shkence, Mjek, Arsimtarë etj. pra nuk janë të gjithë të pa shkolluar përderisa e kanë përkrahë këta 1500 njerëz ja kanë jep të drejtën me vazhdu edhe për 4 vjet, edhe pse e kanë pa raportin vjetor, pse atëherë me ndërhy na, nëse nuk na pelqen kryetari pas 4 vjete janë zgjedhjet e reja.
znj. Erleta Isufaj - LDK: çfarë relevance pat për çështjen komenti i z. Betim Gacaferit, nuk pat asnjë koment në lidhje me raportin. Për këtë arsye veç dashta me e potencu si çështje është mirë mos me pas ndalesa për disa e për disa me u leju
z. Muharrem Krasniqi: ke të drejtë, i thash a ka të bëjë me raportin tha po por nuk e përmendi, a ka dikush diçka tjetër nëse jo kalojmë në pikën tjetër.

pika e tretë e rendit të ditës
3.  Nxjerrja e vendimit për plotësim ndryshimin e Rregullores së Punës së Kuvendit
z. Muharrem Krasniqi: kolegë të nderuar këtë rregullore e kemi pas para dy muajve në kuvend nuk e kemi miratu, e kemi pru prapë sepse mendojmë se ka nevojë kjo rregullore e punës së kuvendit me pas ndryshime dhe plotësime, fjala për përfaqësuesen e partive politike AAK – PDK znj Behare Qestaj.
znj. Behare Qestaj: ne si grup e përkrahim nxjerrjen e vendimit për fillimin e procedurave për plotësim ndryshimin e rregullores së punës së kuvendit 
z. Tahir Isufaj: nuk e kam njet me u marrë me këtë punë, është e mirë kjo pikë e rendit të ditës
z. Lulzim Gacaferi: na e kena dhënë njëherë verdiktin para dy muajve
z. Muharrem Krasniqi: e hapi debatin për këtë pikë kush e don fjalën
z. Lulzim Gacaferi: kryetari këtë rendin e ditës që ta sjell ty, çka është ka don me ndryshu këtu, ti je shef i joni këtu mos ma keqpërdor të drejtën e shprehjes, a ma jepe fjalën, për çfarë arsye po më diskriminon, ne jemi ka jetojmë në vendin tonë në Junik në demokraci lejom deri në fund, kur ta përfundoj ndërhyj, pasi është këtu kryetari çka është ka don me ndryshu?
z. Agron Kuçi: pasi që po më drejtohesh, çdo rregullore thirret në një ligj 
z. Lulzim Gacaferi: na jemi të interesuar kryetari jonë me na ardhë me do projekte të mira, me na i prezantu për hirë të qytetarëve të Junikut, atëherë unë jo me e qu veç dorën e djathtë por dy duart, kur të është në interes të qytetarëve të Junikut, por sa herë të bini gjëra e elemente të ndryshme që nuk kanë të bëjnë me qytetarët e Junikut, ato kam me i luftu në aspektin demokratik ligjerisht, fuqishëm edhe nuk kam me u kursy kurgjo hiç për qytetarët e këtij vendi. 
z. Agron Kuçi: puna e qeverisë komunale është punë e shumëfishtë, një prej atyre punëve është qe edhe me i propozu rregulloret të cilat i miraton kuvendi komunal. Të drejtë me propozu e ndryshu rregullore ka kryetari, kryesuesi, kanë 2/3 e asamblesë komunale kështu që edhe ju keni të drejtë me propozu rregullore, merret një vendim sikur sot, themelohet komisoni në atë komision debatojnë, propozojnë e formulojnë e bijnë në kuvend, në kuvend prapë debatohet a është bërë mirë a keq edhe votohet, kjo është pra kryetari nuk i bjen vet rregulloret por në përputhje me ligjin kryetari i propozon, kjo ke sa për sqarim.
z. Lulzim Gacaferi: çka na sjellë kjo kryetar neve? 
z. Agron Kuçi: na sjellë mbarëvajtjen e punës, ka konsideru ekzekutivi që ka mangësi dhe do ta plotësojmë është një amendamentim, asgjë tjetër nuk ka
z. Muharrem Krasniqi: kjo shkon edhe në qeveri të Kosovës
z. Agron Kuçi: pastaj kur të kalon kjo, çdo vendim i kuvendit shkon në MAPL dhe vlerësohet ligjshmëria e atij vendimi
z. Tahir Isufaj: e kur ta kthejnë ata?
z. Agron Kuçi: kur ta kthejnë e qesim prapë
z. Muharrem Krasniqi: a ka dikush diçka tjetër lidhur me këtë pikë nëse jo, atëherë e qes në votim dhe me 9 vota për dhe 6 kundër kalon kjo pikë, pra nxjerrja e vendimit për plotësim ndryshimin e rregullorës së punës së kuvendit. 

pika e katërt e rendit të ditës
4. Nxjerrja e vendimit për plotësim ndryshimin e Rregullores pët Tatimin mbi Pronën e Paluajtshme për vitin 2019
z. Muharrem Krasniqi: kolegë të nderuar, ju me material e keni marrë rregulloren paraprake që është, kjo rregullore po u ndryshojke çdo 2-3 vjet, ju e keni lexuar, nëse keni vërejtje diçka në dispozicionin e juaj është z. Arten Hamza pasi që Drejtoresha nuk është këtu. 
z. Arten Hamza: rregullorja për tatimin në pronë është e bazuar në Ligjin për Menaxhimin e Financave Publike, por edhe ligjin për Tatimin në pronë është një rregullore e cila aprovohet çdo vit buxhetor dhe kjo rregullore do të jetë pjesë e pakos buxhetore që aprovohet në shtator të çdo viti, dmth këtë vit hartohet rregullorja e cila hyn në fuqi nga janari 2019, sepse për vitin 2018 veç është aprovu vitin e kaluar, kështu që çdo vit kërkohet që të aprovohet rregullorja e tatimit në pronë. Ajo që e cekt ju që me ligjin e tatimit në pronë patjetër duhet 3 deri maksimumi 5 vite që të ndryshohet vlera e tatimit apo zonave që janë të caktuara deri në 3 vite mundet me qenë rregullorja përafërsisht e njejtë e pandryshuar baza tatimore që janë të përcaktuara me indeksin e tatimit, mirëpo më së largu 3 vite duhet që të rifreskohet edhe baza tatimore d.m.th. të shiqohen çmimet a janë të përputhje me tregun pasi që mund të ndryshojnë çmimet. Kështu që tani jemi për me e nxonë afatin e shtatorit, që në shtator më së largu kjo të jetë e aprovuar, afatet janë menjëherë që të fillojmë, të merret një vendim në kuvend këtu që të fillojmë me hartimin e rregullores së tatimit në pronë, pastaj do të meret vendimi për formimin e komisionit dhe komisioni do të vazhdojë me punë që deri në shtator ta kemi rregulloren për tatimin në pronë për vitin 2019.
znj. Behare Qestaj: sa i përket grupit tonë ne e përkrahim fillimin e procedurave për këtë rregullore
z. Tahir Isufaj: dakord..
z. Muharrem Krasniqi: a ka dikush me diskutu diçka tjetër për këtë pikë, e qes në votim dhe me 15 vota për, 0 kundër, 0 abstenime aprovohet nxjerrja e vendimit për plotësim ndryshimin e rregullorës për tatimin në pronën e paluajtshme për vitin 2019.

pika e pestë e rendit të ditës
5. Nxjerrja e vendimit për themelimin e Këshillit Komunal për Siguri në Bashkësi
z. Muharrem Krasniqi: ju e keni marrë materialin edhe për këtë pikë, ky këshill është themelu gjithmonë, për procedurat e themelimit të këtij këshilli, si kryetar i këshillit është kryetari i komunës edhe ai i ka grupet e caktuara të cilëve u kërkon me i qu përfaqësuesit në bazë të udhëzimit administrativ, edhe masi na ta nxjerrim vendimin i binë emrat dhe pastaj na votojmë për ose kundër.
z. Tahir Isufaj: kush i qon emrat?
z. Muharrem Krasniqi: është me udhëzimin administrativ për këshillat komunal për siguri në bashkësi faqe 10, neni 8 – 9 janë të caktuara. 
z. Lulzim Gacaferi: kush i qon këta njerëz?
z. Muharrem Krasniqi: kryetari i komunës, sepse është kryesues i këshillit, ai nuk i emëron por i qojnë përfaqëeusit janë të cekura cilat grupe
z. Lulim Gacaferi: e kush i qon këta përfaqësues
z. Muharrem Krasniqi: po të lutem, lexo në ligj
z. Lulzim Gacaferi: ty po të pyes
z. Muharrem Krasniqi: qe po ta gjej tash, shiqo përbërja e këshillit për siguri në bashkësi: 
· Kryetari i komunës
· Komandanti i stacionit policor
· Nga një përfaqësues legjitim i secilës bashkësi fetare në komunën përkatëse
· Nga një përfaqësues i secilit komunitet etnik në komunën përkatëse
· Kryesuesi i komitetit për komunitete
· Zyrtari për barazi gjinore
· Drejtori i drejtorisë për Arsim
· Kryetari i këshillit të prindërve të arsimit në komunën përkatëse
· Një përfaqësues i FSK-së
· Një përfaqësues i secilit këshill lokal për siguri publike
· Kryesuesi i ekipit veprues të sigurisë në bashkësi
· Një përfaqësues nga sektori i emergjencave civile
· Përfaqësuesi i zyrës komunale për komunitete dhe kthim
· Një përfaqësues nga OJQ-të lokale, komuniteti i biznesit dhe komuniteti i personave me aftësi të kufizuara
Këta përfaqësues e përbëjnë Këshillin Komunal për Siguri në Bashkësi, këta i dërgojnë emrat me kërkesë te kryetari, kryetari i bjen ata emra, na jemi ata që i votojmë. A është e qartë procedura? A ka dikush me diskutu diçka tjetër, e qes në votim dhe me 9 vota për, 6 abstenime kalon. 

pika e gjashtë e rendit të ditës
6. Të ndryshme
z. Muharrem Krasniqi: siç kemi bisedu në mbledhjen e KPF-së, drejtoresha e financave i ka kërku dy emra nga kuvendi për plotësimin e komisionit për rregulloren për taksa, ngarkesa dhe gjoba komunale, duhet me i qu dy emra prej kuvendit na. Unë propozoj të jetë një nga pozita, një nga opozita ti kalojmë bashkë. 
znj. Behare Qestaj: Albert Gjocaj
z. Tahir Isufaj: Edona Shehu 
z. Muharrem Krasniqi: atëherë kush është për plotësimin e vendeve në komisionin për ndryshimin e rregullores për taksa dhe gjoba komunale me këta emra.
· Albert Gjocaj
· Edona Shehu
Janë 15 vota për, kundër nuk ka, abstenim nuk ka pra dërgohen këta emra. Edhe një kërkesë e kam nga Have Lajçi e OSBE-së, mbledhja që keni qenë të ftuar sidomos asambleistët fillestarë nuk keni marrë pjesë në atë mbledhje në Odën e Junikut, nuk keni marrë pjesë ajo ka shprehë dëshirë nëse keni interes e tregoni ditën edhe datën kur doni, ajo vjen këtu në kuvend dhe e mbani një trajnim për fillestarë, lidhur me të drejtat dhe detyrat e tyre, konsultohuni në ndërkohë unë i dërgoj emrat. A ka dikush diçka tjetër? Me kaq e përfundoj mbledhjen.

Mbledhja përfundoi me punë në ora 14:40

z. Turim Ganijaj                                                                                         z. Muharrem Krasniqi

